DECRETO 116/2005, do 28 de abril, polo que se declara a urxente ocupación, para efectos de expropiación forzosa, polo Concello de Barro, dos bens e dereitos necesarios para a realización das obras do proxecto de accesos a Constenla-Barro.
CONSELLERÍA DE XUSTIZA, INTERIOR E ADMINISTRACIÓN LOCAL — III. OUTRAS DISPOSICIÓNS — 16/05/2005

O Concello de Barro, en sesión que tivo lugar o día 10 de xuño de 2004, aprobou o proxecto de accesos a Constenla-Barro e, na mesma sesión, acordou solicitar da Xunta de Galicia a declaración de urxente ocupación dos bens e dereitos afectados pola expropiación forzosa ao abeiro do disposto no artigo 52 da Lei de expropiación forzosa.
Os bens nos que se concreta a declaración de urxente ocupación están determinados no expediente que se someteu a información pública.
Que o dito expediente tivo entrada na Consellería de Xustiza, Interior e Administración Local e, soli
citado informe á Dirección Xeral de Urbanismo da Consellería de Política Territorial, Obras Públicas e Vivenda, este foi emitido facendo mención a unha serie de condicións para a realización do citado proxecto, e déuselle traslado do citado proxecto ao concello, que formulou alegacións ao respecto. As ditas alegacións fóronlle remitidas á Dirección Xeral de Urbanismo; transcorridos os dez días previstos no artigo 83 da Lei 30/1992, do 26 de novembro, sen que a indicada dirección xeral fixera observacións a elas, continuouse o expediente, quedando, en todo caso, o concello suxeito estritamente ao cumprimento e veracidade das circunstancias referidas no seu escrito de alegacións.
Considérase necesaria a declaración de urxente ocupación dos bens e dereitos precisos para a realización das obras do proxecto técnico sinalado, xa que segundo sinala o concello, a vía na maioría dos tramos non acada o largo suficiente, e que, tendo en conta ademais que o núcleo de Constenla está situado nunha zona con abundante vexetación e terreos boscosos, presenta un perigo real no caso de incendio, o que provocaría que nalgunhas vivendas non sería posible a prestación do servizo de extinción, xa que os camións que se empregan, non terían acceso posible ás citadas vivendas. Así mesmo cabe destacar que o largo insuficiente dos accesos dificulta nuns casos e imposibilita noutros a prestación de servizos básicos como o de recollida do lixo.
A competencia para a declaración da urxente ocupación correspóndelle ao Consello da Xunta de Galicia segundo o disposto nos artigos 27.2º e 28.2º do Estatuto de autonomía de Galicia.
Na súa virtude, por proposta do conselleiro de Xustiza, Interior e Administración Local e logo de deliberación do Consello da Xunta de Galicia na súa reunión do día vinte e oito de abril de dous mil cinco,
DISPOÑO:
Artigo único.-De conformidade co disposto no artigo 52 da Lei de expropiación forzosa, declárase a urxente ocupación, polo Concello de Barro, para efectos de expropiación forzosa, dos bens e dereitos concretados no expediente administrativo instruído para o efecto e necesarios para a execución das obras do proxecto de accesos a Constenla-Barro, debendo, se é o caso, unha vez ocupados os terreos necesarios, obter as autorizacións que fosen necesarias dos organismos competentes, con carácter previo ao inicio das obras.
Santiago de Compostela, vinte e oito de abril de dous mil cinco.
Manuel Fraga Iribarne
Presidente
Jesús Carlos Palmou Lorenzo
Conselleiro de Xustiza, Interior e Administración Local